মস্তিষ্কের গভীরে রোপন করা আছে এমন কিছু অঞ্চল যারা সুষুন্মাকান্ড ও সেরেব্রাল হেমিস্ফিয়ারের মাঝে দ্বাররক্ষী হিসেবে কাজ করে। এরা আমাদের আবেগীয় অবস্থা নিরুপন করে। এরা এতোটাই শক্তিশালী যে আমাদের আবেগীয় অবস্থা অনুযায়ী ঘটনার উপলদ্ধিকে বদলে দিতে পারে। ফলে একই ঘটনা বিভিন্নজন ভিন্ন দৃষ্টিভঙ্গিতে দেখে। প্রিয় মানুষের অপরাধ সহজেই আমরা ক্ষমা করে দেই, কিন্তু বাঁকা-চোখে-দেখা কারো সামান্য ত্রুটি নিয়ে পরচর্চায় মেতে উঠি। ‘যারে দেখতে নারি তার চলন বাঁকা’ — এই বাগধারা তো এমনি এমনি আসে নি। সেরেব্রাল হেমিস্ফিয়ারের মতো এখানকার বিভিন্ন অঞ্চলগুলো জোড়ায় জোড়ায় আসে।